คึกคัก! ปชช. แห่ลงทะเบียน “เราเที่ยวด้วยกัน เฟส 5” ครึ่งวันแรกทะลุ 1.8 หมื่นคน
“ผู้ว่า ททท.” เผยจำนวนผู้ลงทะเบียน "เราเที่ยวด้วยกัน" เฟส 5 ครึ่งวันแรก ทะลุ 1.8 หมื่นราย เริ่มใช้สิทธิจองโรงแรมที่พัก 7 มี.ค-26 เม.ย.66
ปชช.แห่ลงทะเบียน “เราเที่ยวด้วยกัน เฟส 5” ครึ่งวันแรก ทะลุ 1.8 หมื่นคน
28 ก.พ. 2566

นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่าวว่า เว็บไซต์ เราเที่ยวด้วยกัน.com ได้เริ่มลงทะเบียนโครงการ เราเที่ยวด้วยกัน เฟส 5 สำหรับผู้ไม่เคยลงทะเบียนโครงการเราเที่ยวด้วยกัน ตั้งแต่วันที่ 27 ก.พ.-2 มี.ค. 66 ระหว่างเวลา 06:00-21:00 น. ส่วนผู้ที่เคยลงทะเบียนเข้าร่วมโครงการ หรือใช้สิทธิไปแล้วในเฟสที่ 1-4 ที่ผ่านมา ไม่ต้องลงทะเบียนใหม่ เพียงกดรับหลักเกณฑ์และเงื่อนไข บนแอปพลิเคชั่นเป๋าตัง ในวันที่ 7 มีนาคม 2566 ก็จะได้รับสิทธิในเฟส 5 ซึ่งจะสามารถเริ่มใช้สิทธิจองโรงแรมที่พักได้ตั้งแต่วันที่ 7 มี.ค-26 เม.ย.66 โดยประชาชนจะเริ่มเข้าพักได้ตั้งแต่วันที่ 10 มี.ค.-30 เม.ย.66 ตามระยะเวลาดำเนินโครงการ
สำหรับโครงการเราเที่ยวด้วยกัน เฟส 5 มีจำนวน 560,000 สิทธิ หรือห้องพัก โดยรัฐบาลสนับสนุนค่าโรงแรม 40% ของราคาที่พักต่อห้องต่อคืน ไม่เกิน 3,000 บาทต่อห้องต่อคืน จำกัดสิทธิคนละไม่เกิน 5 ห้อง หรือ 5 คืน เมื่อจองที่พักแล้วไม่สามารถยกเลิกได้ แต่สามารถเลื่อนวันเข้าพักได้ การเลื่อนเข้าพักต้องเป็นไปตามเงื่อนไขที่โครงการกำหนด
ส่วนการสนับสนุนส่วนลดค่าอาหารและค่าเข้าสถานที่ท่องเที่ยว รัฐบาลจะสนับสนุนคูปองอาหาร/ท่องเที่ยวมูลค่า 600 บาทต่อห้องต่อคืน ให้กับประชาชนเมื่อเช็คอินโรงแรมสำเร็จ จะได้รับคูปองอาหารหรือท่องเที่ยววันละ 1 ครั้ง หลังจากเวลา 17.00 น.ของวันเช็คอิน โดยคูปองจะหมดอายุเวลา 23.59 น.ของวันเช็คเอ้าท์ คูปองอาหาร หรือท่องเที่ยว สามารถใช้ได้ที่ร้านอาหารและสถานที่ท่องเที่ยวที่ร่วมโครงการ โดยประชาชนชำระ 60% และรัฐบาลสนับสนุนอีก 40% ผ่านการตัดเงินจากคูปอง
โดยจากข้อมูลพบว่า ณ เวลา 12:00 น.วันเดียวกัน มีประชาชนลงทะเบียนรับสิทธิเข้าร่วมโครงการเราเที่ยวด้วยกัน เฟส 5 ผ่านเว็บไซต์ เราเที่ยวด้วยกัน.com เป็นจำนวน 18,353 คน ลงทะเบียนสำเร็จ 17,456 คน ในจำนวนนี้มีใช้งานแอพพลิเคชั่นเป๋าตังแล้ว 16,083 โดยการเปิดลงทะเบียนรับสิทธิรอบตั้งแต่ 27 ก.พ.-2 มี.ค.66 ระหว่างเวลา 06:00-21:00 น.เป็นรอบของผู้ลงทะเบียนใหม่ หรือผู้ที่ไม่เคยเข้าร่วมโครงการใช้สิทธิเราเที่ยวด้วยกันมาก่อน ตั้งแต่เฟส 1-4 ในช่วงที่ผ่านมา
“ผู้ที่เคยใช้สิทธิแล้วช่วงที่ผ่านมา ไม่ต้องลงทะเบียนใหม่ เพียงกดรับหลักเกณฑ์และเงื่อนไข บนแอพพลิเคชั่นเป๋าตัง ในวันที่ 7 มี.ค.66 ก็จะได้รับสิทธิในเฟส 5 ใหม่ 5 สิทธิ ซึ่งสามารถเริ่มใช้สิทธิจองโรงแรมที่พักได้ตั้งแต่วันที่ 7 มีนาคม จองได้ถึงวันที่ 26 เม.ย.66 และใช้สิทธิเข้าพัก หรือเช็คอิน ได้ถึงวันที่ 29 เมษายน เพื่อเช็คเอ้าท์วันที่ 30 เม.ย.66 เป็นวันสิ้นสุดโครงการ” นายยุทธศักดิ์ กล่าว
อย่างไรก็ตามในวันที่ 7 มี.ค.66 เมื่อเปิดให้ผู้เคยใช้สิทธิแล้ว กดรับเงื่อนไขเพื่อเข้าร่วมโครงการต่อนั้น เชื่อว่าจะได้รับการตอบรับอย่างคึกคัก เพราะในรอบเฟส 1-4 ที่ผ่านมา มีการกดรับสิทธิผ่านแอพพลิเคชั่นเป๋าตัง สูงถึง 10 ล้านคน ซึ่งพบว่าตั้งแต่เฟส 1-4 ที่ผ่านมา อัตราการใช้สิทธิจองโรงแรมที่พักและเข้าพัก อยู่ประมาณ 5 แสนสิทธิต่อเดือน ทำให้เมื่อเปิดให้เข้าพักได้ในเดือนมีนาคมนี้ อาจมีการใช้สิทธิเข้าพักครบตามจำนวนที่กำหนดไว้ 5.6 แสนสิทธิก็ได้ โดยยืนยันว่า เราเที่ยวด้วยกัน เฟส 5 ถือเป็นเฟสสุดท้ายของการทำโครงการแล้ว ไม่มีการขยายเวลาหรือต่อเฟสใหม่